“Real”, Marselo va Ronaldu Yevropa Chempionlar Ligasida rekord o‘rnatdi

Kecha, 25-aprel sanasida Madridning “Real” jamaosi Yevropa Chempionlar Ligasining yarim finalidan o‘rin olgan Myunxenning “Bavariya”siga qarshi birinchi o‘yinda 2:1 hisobidagi g‘alabani qo‘lga kiritdi.

Zidan shogirdlari bu bilan Chempionlar Ligasi uchrashuvlarida 150 marta g‘alaba qozona olgan ilk jamoaga aylandi. Shuningdek, “Real” “Barselona”ning barcha Yevrokuboklardagi umumiy g‘alabalar soni bo‘yicha o‘rnatgan rekordni ham takrorladi. “Barselona” hisobida umumiy hisobda 306 ta g‘alaba bor edi. Endi “Real”da ham xuddi shuncha g‘alaba mavjud.
Bundan tashqari kechagi uchrashuvda futbolchilar ham o‘zlarining individual ko‘rsatkichlarini yangilab, navbatdagi rekordlarni o‘rnatdi. O‘yin avvalida hisobda ortda borayotgan madridliklarning javob goliga 44-daqiqaga kelib Marselo mualliflik qildi. Bu orqali braziliyalik himoyachi Chempionlar Ligasi pley-off bosqichi uchrashuvlaridagi gollar sonini 7 taga yetkazib oldi. U bu borada jamoa sardori Serxio Ramosni ortda qoldirib (6 ta gol), himoyachilar orasida ko‘p gol urish borasida eng yaxshi to‘purarga aylandi.
Shuningdek, Krishtianu Ronaldu kechagi muvaffaqiyatdan so‘ng ushbu musobaqada 96-g‘alabasini qo‘lga kiritdi. Portugaliyalik futbolchi YeChLdagi g‘alabalar soni bo‘yicha Iker Kasilyasni (95) ortda qoldirdi va bu borada mutlaq rekordchiga aylanib oldi.